Аю-бүре (уен)

Аю-бүре  — татар халык уены, йөгереклек һәм җитезлек сәләтен үстерүгә ярдәм итүче уен.

 Уйнау тәртибе 
Бу күмәк уен җәй көне тышта, җае туры килгәндә, әрәмәлек буйларында уйнала.
Балаларның берсе аю яки бүре булып берәр җирдә посып тора. Башкалары урманга «җиләк җыярга» китәләр. Берәү аларга каршы очрап сораша:

— Дуслар, кая барасыз?

— Кара урманга барабыз.

— Кара урманда нишлисез?

— Кура җиләк җыябыз.

— Җилә белән нишлисез?

— Җиләктән как коябыз.

— Бүре килсә нишлисез?

— Урман буйлап чабабыз.

Аннан соң барысы да күмәкләп җырлыйлар:

Җиләк җыям, как коям, 

Дәү әнигә бүләккә; 

Монда җиләк күп икән, 

Аю-бүре юк икән. 

Бүре яшеренгән җиреннән сикереп чыга да аларны куа башлый. Кемне тотса, шул бүре була. Уен шулай алга таба озак вакыт дәвам итәргә мөмкин.

 Чыганаклар 
 Бакиров М.Х. Татар фольклоры: Югары уку йор йортлары өчен д-лек. – Казан: Мәгариф, 2008. – 359 б.
 Сәйфулина Ф.С., Җамалиева Л.Ф. Татар халык авыз иҗаты: уку-укыту ярдәмлеге. – Казан: Отечество, 2013. – 226 б.
 Урманче Ф.И. Татар халык иҗаты. – Казан: Мәгариф. 2005. – 383 б.

 Әдәбият 
 Татар балалар фольклоры./Төзүчесе Рәшит Ягъфәров. - Казан: «Раннур» нәшрияты, 1999.

 Тышкы сылтамалар 
 Татар теле укытучысы Абишева Алена. Татар халык уеннары.
Татар халык уеннары
Тазбаш. Татар халык уеннары

Төркем:Татар уеннары